รัฐบาลไทย-ข่าวทำเนียบรัฐบาล-ผลการประชุมคณะกรรมการจัดระบบการจราจรทางบก (คจร.) ครั้งที่ 1/2561
วันพุธที่ 21 กุมภาพันธ์ 2561
ผลการประชุมคณะกรรมการจัดระบบการจราจรทางบก (คจร.) ครั้งที่ 1/2561
ที่ประชุม คจร. เห็นชอบโครงการศึกษาแผนแม่บทจราจร
วันนี้ (21 กุมภาพันธ์ 2561) เวลา 09.00 น. ณ ห้องประชุม 301 ตึกบัญชาการ 1 ทําเนียบรัฐบาล นายสมคิด จาตุศรีพิทักษ์ รองนายกรัฐมนตรี เป็นประธานการประชุมคณะกรรมการจัดระบบการจราจรทางบก (คจร.) ครั้งที่ 1/2561 ซึ่งผลการประชุมสรุปสาระสําคัญดังนี้
ที่ประชุมรับทราบความคืบหน้าการดําเนินงานบริหารจัดการระบบตั๋วร่วมตามที่สํานักงานนโยบายและแผนการขนส่งและจราจร (สนข.) ได้ดําเนินงานบริหารจัดการระบบตั๋วร่วม โดยมีวัตถุประสงค์เพื่อ “เพิ่มความสะดวกสบายในการเชื่อมต่อการเดินทางทุกรูปแบบให้กับประชาชน ด้วยบัตรเพียงใบเดียว” ปัจจุบันได้ดําเนินการออกแบบและพัฒนาระบบตั๋วร่วมแล้วเสร็จ พร้อมบูรณาการการเชื่อมต่อกับระบบขนส่งสาธารณะ รวมทั้ง อยู่ในขั้นตอนการพิจารณาและหารือกับภาคส่วนที่เกี่ยวข้องเพื่อพิจารณารายละเอียดแนวทางและรูปแบบโครงสร้างอัตราค่าโดยสารร่วมที่เหมาะสมเพื่อให้ประชาชนหันมาใช้ระบบขนส่งสาธารณะเพิ่มมากขึ้น โดยในช่วงเริ่มต้นการใช้งานระบบตั๋วร่วม ค่าโดยสารจะเป็นไปตามโครงสร้างค่าโดยสารของแต่ระบบ และในอนาคตจะได้กําหนดแผนงานที่จะดําเนินการลดค่าแรกเข้าให้กับผู้โดยสารที่เดินทางเชื่อมต่อระหว่างขนส่งสาธารณะ เพื่อจูงใจให้ผู้โดยสารหันมาใช้ระบบขนส่งมวลชนมากยิ่งขึ้น ซึ่ง สนข. จะได้ดําเนินการนําเสนอคณะกรรมการบริหารจัดการระบบตั๋วร่วม ซึ่งมีปลัดกระทรวงคมนาคม เป็นประธาน และกระทรวงคมนาคม (คค.) ตามขั้นตอนต่อไป
นอกจากนี้ ที่ประชุมมีมติเห็นชอบโครงการศึกษาแผนแม่บทจราจรและแผนแม่บทพัฒนาระบบขนส่งสาธารณะในเขตเมืองนครราชสีมา โดยวัตถุประสงค์ของการศึกษา มีดังนี้ 1) เพื่อจัดทําแผนแม่บทพัฒนาระบบขนส่งสาธารณะในเขตเมืองนครราชสีมาและพื้นที่ต่อเนื่องที่มีความต้องการเดินทาง 2) เพื่อจัดทําแผนแม่บทการจัดระบบการจราจรในเมืองนครราชสีมาและพื้นที่ต่อเนื่องที่มีความต้องการเดินทาง และ 3) เพื่อศึกษาจัดทํารูปแบบเบื้องต้น (Conceptual Design) เป็นโครงการนําร่องระบบขนส่งสาธารณะ 1 เส้นทาง รวมทั้งเสนอแนวคิดการพัฒนาพื้นที่โดยรอบสถานีหรืจุดจอดของระบบขนส่งสาธารณะ ซึ่งขณะนี้อยู่ระหว่างที่ปรึกษาจัดส่งรายงานฉบับสมบูรณ์ (Final Report) ซึ่งคาดว่าจะสามารถส่งให้ สนข. พิจารณาได้ภายในเดือนตุลาคม 2560
รวมทั้ง เห็นชอบโครงการศึกษาจัดทําระบบจอดแล้วจรในเขตกรุงเทพมหานครและปริมณฑล โดยวัตถุประสงค์การศึกษา 4 ประการ ดังนี้ 1) เพื่อศึกษา และประเมินอุปสงค์การใช้จุดจอดแล้วจรในกรุงเทพมหานครและปริมณฑลโดยใช้ข้อมุลคาดการณ์ปริมาณผู้ใช้ระบบขนส่งมวลชนรางจากแผนแม่บทระบบขนส่งมวลชนทางรางในเขตกรุงเทพมหานครและปริมณฑล (M-MAP) ของ สนข. เป็นพื้นฐานในการศึกษาและประเมิน 2) กําหนดที่ตั้งขนาดความจุที่เหมาะสมในการพัฒนาจุดจอดแล้วจรให้สอดคล้องกับ อุปสงค์การใช้จุดจอดแล้วจรสําหรับระบบขนส่งรางตามแผน M-MAP รวมถึงพัฒนาแนวทาง (Guideline) ในการกําหนดองค์ประกอบของจุดจอดแล้วจรสําหรับแต่ละพื้นที่ 3) เสนอทางเลือกรูปแบบการบริหารจัดการ การลงทุนที่เหมาะสม หน่วยงานรับผิดชอบมาตรการที่จะนําไปสู่การปฏิบัติ และรูปแบบการส่งเสริม สร้างแรงจูงใจให้ประชาชนเข้ามาใช้จุดจอดแล้วจรให้มากขึ้น และ 4) จัดทําแผนแม่บทการพัฒนาจุดจอดแล้วจรในเขตกรุงเทพมหานครและปริมณฑล
พร้อมกันนี้ ที่ประชุมมีมติเห็นชอบโครงการระบบทางด่วนขั้นที่ 3 สายเหนือ ตอน N๒ เชื่อมต่อไปยังถนนวงแหวนรอบนอกกรุงเทพมหานครด้านตะวันออก โดยมอบหมายให้ สนข. พิจารณาระยะเวลาการพัฒนาโครงการรถไฟฟ้าสายสีน้ําตาลที่เหมาะสม และพิจารณาให้สอดคล้องกับการพัฒนาระบบขนส่งมวลชนสายหลักตามแผนแม่บทระบบขนส่งมวลชนทางรางในเขตกรุงเทพมหานครและปริมณฑล ที่จะเปิดให้บริการ และบรรจุแผนการพัฒนาโครงการรถไฟฟ้าสายสีน้ําตาลในแผนแม่บทฯ ที่ สนข. อยู่ระหว่างการศึกษาทบทวน รวมทั้ง มอบหมายให้การทางพิเศษแห่งประเทศไทย (กทพ.) ดําเนินการพัฒนาโครงข่ายระบบทางด่วนทดแทนตอน N๑ ไปพร้อมกันกับการพัฒนาโครงการระบบทางด่วน ขั้นที่ 3 ตอน N๒ และ E-W Corridor เพื่อลดผลกระทบการจราจรบริเวณแยกเกษตร โดยการออกแบบโครงสร้างของระบบทางด่วนขั้นที่ 3 สายเหนือ ตอน N๒ ให้รองรับการพัฒนาระบบรถไฟฟ้าสายสีน้ําตาลที่กําลังจะดําเนินการในอนาคต และรับความเห็นของที่ประชุมไปพิจารณาดําเนินการต่อไปด้วย
...............................................
กลุ่มประชาสัมพันธ์และเผยแพร่ สํานักโฆษก